OBH 8829/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin
Az eljárás megindulása

A panaszos a MÁV Rt. Nagybátony állomásfőnökség volt dolgozója panasszal fordult az állampolgári jogok országgyűlési biztosa általános helyetteséhez nyugdíjazásával kapcsolatos eljárást kifogásolva. Sérelmezi, hogy nyugdíjazása korengedményesnyugdíjként indult (1996. XII.30-tól) majd öregségi teljes nyugdíj megállapítására került sor. Nem kapott felmondási, felmentési időt és bért, az utólagosan kifizetett 15.455 Ft bére nem került beszámításra a nyugdíj alapját képező átlagkeresetbe.

Érintett alkotmányos jogok

Szociális biztonsághoz való jog [Alk. 70/E. § (1-2) bek.]

Alkalmazott jogszabályok

A társadalombiztosításról szóló 1975. évi II. tv.
A Munka Törvénykönyvéről szóló 1992. évi XXII. tv. (Mt.)

Megállapított tényállás

A panaszos nyugdíjazására azzal az indokkal került sor, hogy a MÁV Rt. Nagybátonyi Állomásfőnökségen betöltött munkaköre megszűnik. A fentieket a panaszossal szolgálati főnöke 1997. július 8-án közölte felajánlva a korengedményes nyugdíjazás lehetőségét. A panaszos szerint június 21, 22, 23-án történt meg a munkakörében kötelező leltári átadás. 1997. július 23-án kellett aláírnia az 1997. július 8-ra visszadátumozott korengedményes nyugdíj megállapodást, illetve a közös megegyezéses munkaviszony megszűnést. A fentieknek megfelelően került kitöltésre a MÁV Nyugdíj Igazgatóság által rendszeresített, a nyugdíj megállapításához szükséges "B"-lap (béradatközlő), az "A"-lap (szolgálati idő elismerési kérelem igénybejelentő lap) a panaszos aláírásával 1997. július 21-én kelt korengedményes nyugdíj megjelöléssel.

A MÁV Rt. Nyugdíj Igazgatóság 1997. szeptember 5-én kelt 12375/1997. iktatószámú határozatával (Tsz: 178-00475-0) öregségi teljes nyugdíj megállapításáról hozott határozatot, folyósítás kezdő napja 1997. július 9. A panaszos nyugellátása 33 év 283 nap alapján 18.644 Ft. A MÁV Rt. Nyugdíj Igazgatóság 1997. november 7-én kelt 16195/1997. számú módosító határozatával a szolgálati főnökség utólagosan bemutatott igazolása alapján, az eredeti "B"-lapon nem szereplő 15.455 Ft bér beszámítása miatt a nyugdíj összeget 18.709 Ft-ra módosította (a szolgálati főnökség fenti, 1997. október 16-án kelt igazolásán továbbra is korengedményes nyugdíj megállapítás szerepe).

Az állampolgári jogok országgyűlési biztosa a vizsgálat eredményeként megállapította:

- A panaszos nyugdíjának megállapítása a kérelem jogcímétől függetlenül jogszerűen történt, mivel 1942. május 5-én született, 33 év 283 nap szolgálati idővel rendelkezett, öregségi teljes nyugdíjra jogosult.

- A panaszolt utólagosan kifizetett bér (15.455 Ft) a módosító határozattal a nyugdíj alapját képező átlagkeresetbe beszámításra került.

- Az Mt. szerint felmondási idő, ezen belül felmentési idő és az ezzel járó munkabér, valamint a végkielégítés csak abban az esetben illeti meg a munkavállalót, ha a munkáltató rendes felmondással szünteti meg a munkaviszonyt, a panaszos munkaviszonya azonban közös megegyezéssel szűnt meg.

A fenti tényállásra tekintettel az állampolgári jogok országgyűlési biztosa általános helyettese alkotmányos sérelmet nem állapított meg. A vizsgálat során azonban megállapítást nyert, hogy a panaszos nyugdíjazásának előkészítése nem történt meg, utólagos, szakszerűtlen, jogszabályok ismeretének hiányára utaló intézkedések sora történt. A munkaviszony hivatalos megszűnését követően teljesített munkavégzésre kifizetett bér, bár a panaszos érdekében korábbi kifizetési dátummal, utólag került a Nyugdíj Igazgatóságra, ezért csak módosító határozattal lehetett beszámítani a nyugdíj alapját képező átlagkeresetbe. A panaszos csak kényszerhelyzetére tekintettel egyezett bele a munkaviszonya - számára hátrányos - közös megegyezéssel történő megszüntetésébe.

Az állampolgári jogok országgyűlési biztosa általános helyettese a panaszolt ügy összes körülményeire tekintettel felhívja a MÁV Rt. Vezérigazgatóság személyügyi vezérigazgató-helyettesének figyelmét a szükséges intézkedések megtételére.

Budapest, 1998. április "      
Dr. Polt Péter